Nooitgedacht-waterprojek staan stil ná begroting besnoei wordArgieffoto Fase drie van die Nooitgedacht-waterprojek buite Port Elizabeth in die Oos-Kaap wat in die lig van droogte in die provinsie as die stad se “reddende genade” bestempel is, het tot stilstand gekom nadat die departement die begroting drasties besnoei het. Leon Basson, DA-LP in die Oos-Kaap, het Maandag gesê die Departement van Water en Sanitasie het die aanvanklike begroting van R92 miljoen met altesaam R34 miljoen besnoei. Dié aankondiging beteken ŉ dringende tekort van R23 miljoen omdat kontrakteurs nog betaal moet word vir die werk wat reeds gedoen is. Volgens Basson word die projek met R75 000 per dag beboet terwyl dit tydelik tot stilstand gekom het. “Ons wil nie in ŉ geskil met die departement beland nie. Ons wil met hulle byeenkom en die probleem oplos sodat die projek kan voortgaan,” het hy gesê. Basson het gesê Nomvula Mokonyane, minister van water en sanitasie, het geen plan om die droogtekrisis in die Oos-Kaap én die Wes-Kaap op te los nie en is oënskynlik nie bereid om geld vir dié kwessies beskikbaar te stel nie. Annette Lovemore, burgemeesterskomiteelid van die Nelson Mandelabaai-munisipaliteit, het bevestig dat die projek tot stilstand gekom het nadat betalings nie gemaak is nie. “Die wet verhoed enigeen om voort te gaan as ŉ veiligheids-en-gesondheidsinspekteur nié ook aan die projek werk nie – en die persoon weier uiteraard om verder te gaan totdat hy betaal is,” het sy gesê. Volgens Lovemore sal ŉ erge droogte die stad na alle waarskynlikheid weer in 2020 in die gesig staar as die projek nié voortgaan nie. Die Nooitgedacht-projek is van sleutelbelang om te verhoed dat die stad se grootmaat-watervoorsiening opraak. Die projek suiwer daagliks sowat 140 miljoen liter water – ŉ groot hoeveelheid wat byna die helfte van die inwoners van die stad van vars water sal voorsien. Die projek het reeds meer as 25 jaar gelede begin. Dit suiwer water vanuit die Gariepdam en versprei dit dan na die Nelson Mandelabaai-metro.